Personalet på Lille Vildmosecentret har hele dagen rendt rundt med armene i vejret, efter de fik besked om, at der snart ruller ikke mindre end 15 millioner kroner ind på bankbogen til forbedringer af centret og faciliteterne omkring det. - I bestyrelsen er vi naturligvis både glade og taknemmelige for de donationer som centret har fået fra AAGE V. JENSEN NATURFOND og Aalborg Kommune. Det giver os mulighed for, at skabe en tiltrængt fornyelse af centret med ny indgang, ny p-plads, og ikke mindst et nyt, stort og spændende formidlingsområde, lyder det fra formanden for Lille Vildmosecentrets bestyrelse, Christian Rasmussen. Pengestrømmen består af tre donationer. 10,9 millioner kroner fra Aage V. Jensens Naturfond, 3 millioner kroner fra Aalborg Kommune og 650.000 kroner fra Aage V. Jensens Fond. De mange millioner skal bruges til at udføre fase 2 af Lille Vildmosecentrets ambitiøse Masterplan – Vandets kraft. - Lille Vildmosecentret kan nu realisere den største ombygning siden åbningen i 2006 med store nye oplevelser. Vi sætter fokus på Vandets Kraft og vandets betydning for dansk natur og i særdeleshed Lille Vildmose ved, at etablere et stort temaområde med masser af sjove aktiviteter. Vi tror på, at vores gæster gerne vil blive klogere på naturen som omgiver os og det vil vi gerne hjælpe med. Med de store bevillinger på over 15 millioner kroner kan vi nu komme i gang med at skabe en helt ny attraktion i Lille Vildmose, jubler Bo Gregersen, direktør på Lille Vildmosecentret. Fokus på vand Projektets primære målgruppe er danske og udenlandske børnefamilier. Gæsterne skal via hands-on formidling kunne involvere sig og gennem deres egen indgriben se resultatet heraf. De kan for eksempel stemme vand op og lære om, hvordan mosens planter suger vand fra jorden og via solenergi etableres pumper med videre, der hjælper gæsterne med at forstå vandets bevægelser. Den store ombygning vil så småt begynde efter sommerferien og vil strække sig over det næste halvandet til to år. Det er planen at starte med etablering af ny p-plads og tilhørende nyt indgangsparti på nordsiden af centret. Hermed kommer indkørsel til Lille Vildmosecentret i fremtiden til at være fra Vildmosevejen. I samme ombæring etableres et nyt naturskolelokale og en ny landskabsmodel vil blive installeret i centrets udstilling. Disse delprojekter forventes klar i første halvdel af 2020. Når p-pladsen er flyttet kan arbejdet med Vandets kraft påbegyndes og centret har et optimistisk håb om, at kunne indvie det nye formidlingsområde til sommerferien 2021.

Referat:
Nye oplevelser er på vej i Lille Vildmose efter milliondonation fra fond og kommune.